**Návrh**

**NARIADENIE VLÁDY**

## Slovenskej republiky

## z .... 2020,

**ktorým sa mení a dopĺňa nariadenie vlády Slovenskej republiky č. 49/2007 Z. z.,**

**ktorým sa ustanovujú požiadavky na uvádzanie množiteľského materiálu viniča na trh**

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:

# Čl. I

Nariadenie vlády Slovenskej republiky č. 49/2007 Z. z., ktorým sa ustanovujú požiadavky na uvádzanie množiteľského materiálu viniča na trh sa mení a dopĺňa takto:

1. Príloha č. 1 vrátane nadpisu znie:

**„**Príloha č. 1

k nariadeniu vlády č. 49/2007 Z. z.

**PODMIENKY TÝKAJÚCE SA PESTOVATEĽSKÉHO PORASTU**

**Oddiel 1: Identita, čistota a pestovateľské podmienky**

1. Pestovateľský porast musí byť odrodovo pravý a odrodovo čistý; to sa primerane vzťahuje na klon.

2. Podmienky pestovania a úroveň rastu pestovateľského porastu musia byť také, aby sa dostatočne preveril zdravotný stav a pravosť a čistota odrody pestovateľského porastu a ak je to potrebné, pravosť a čistota klonu.

**Oddiel 2: Požiadavky na zdravie podpníkových a selektovaných vinohradov určených na výrobu všetkých kategórií množiteľského materiálu a viničových škôlok všetkých kategórií**

1. Tento oddiel sa vzťahuje na podpníkové a selektované vinohrady určené na výrobu všetkých kategórií množiteľského materiálu a na viničové škôlky všetkých kategórií uvedených v druhom bode až šiestom bode.

2. Podpníkové a selektované vinohrady a viničové škôlky musia byť pri vizuálnej prehliadke bez výskytu regulovaných nekaranténnych škodcov Európskej únie (ďalej len „regulovaný nekaranténny škodca“) uvedených v oddieloch 6 a 7, ktoré sa týkajú príslušného rodu alebo druhu.

V podpníkových a selektovaných vinohradoch a viničových škôlkach sa vykonáva odber vzoriek a testovanie na zistenie výskytu regulovaných nekaranténnych škodcov uvedených v oddiele 7, ktoré sa týkajú príslušného rodu alebo druhu. Pri pochybnostiach o výskyte regulovaných nekaranténnych škodcov uvedených v oddieloch 6 a 7, ktoré sa týkajú príslušného rodu alebo druhu, sa v podpníkových a selektovaných vinohradoch a viničových škôlkach musí vykonať odber vzoriek a testovanie.

3. Vizuálna prehliadka a odber vzoriek a testovanie príslušných podpníkových a selektovaných vinohradov a viničových škôlok sa vykonávajú podľa oddielu 8.

4. Odber vzoriek a testovanie uvedené v druhom bode sa vykonáva v najvhodnejšom období roka, pričom sa zohľadňujú klimatické a rastové podmienky viniča a biologické vlastnosti regulovaných nekaranténnych škodcov, ktoré sa týkajú daného viniča.

5. Na odber vzoriek a testovanie sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak také protokoly neexistujú, na odber vzoriek a testovanie sa uplatňujú protokoly vypracované kontrolným ústavom alebo zodpovedným orgánom iného členského štátu. Kontrolný ústav na požiadanie sprístupňuje uvedené protokoly zodpovednému orgánu iného členského štátu a Európskej komisii.

6. Na odber vzoriek a testovanie viniča v podpníkových a selektovaných vinohradoch určených na výrobu pôvodného množiteľského materiálu sa uplatňuje biologické indexovanie indikátorových rastlín s cieľom posúdiť výskyt vírusov, viroidov, vírusom podobných chorôb a fytoplaziem alebo iné medzinárodne uznávané protokoly.

**Oddiel 3: Požiadavky na pôdu a pestovateľské podmienky podpníkových a selektovaných vinohradov určených na výrobu všetkých kategórií množiteľského materiálu a viničových škôlok všetkých kategórií množiteľského materiálu**

1. Vinič môže byť v podpníkových a selektovaných vinohradoch a viničových škôlkach vysadený iba v pôde alebo v nádobách s pestovateľským substrátom, pričom táto pôda a pestovateľský substrát musia byť bez výskytu akýchkoľvek škodcov, ktoré by mohli byť hostiteľmi vírusov uvedených v oddiele 7; neprítomnosť týchto škodcov sa stanovuje na základe odberu vzoriek a testovania.

Tento odber vzoriek a testovanie sa vykonávajú so zreteľom na klimatické podmienky a biologické vlastnosti škodcov, ktoré by mohli byť hostiteľmi vírusov uvedených v oddiele 7.

2. Odber vzoriek a testovanie sa nevykonávajú, ak kontrolný ústav alebo zodpovedný orgán iného členského štátu dospeje na základe úradnej kontroly k záveru, že pôda je bez výskytu akýchkoľvek škodcov, ktoré by mohli byť hostiteľmi vírusov uvedených v oddiele 7.

Odber vzoriek a testovanie sa nevykonávajú, ak sa vinič nepestoval v produkčnej pôde minimálne päť rokov a ak nie sú pochybnosti o tom, že v tejto pôde sa nevyskytujú škodcovia, ktorí by mohli byť hostiteľmi vírusov uvedených v oddiele 7.

3. Na odber vzoriek a testovanie sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak také protokoly neexistujú, na odber vzoriek a testovanie sa uplatňujú príslušné protokoly vypracované kontrolným ústavom alebo zodpovedným orgánom iného členského štátu. Kontrolný ústav na požiadanie sprístupňuje uvedené protokoly zodpovednému orgánu iného členského štátu a Európskej komisii.

**Oddiel 4: Požiadavky na výrobnú prevádzku, miesto výroby alebo oblasť**

1. Podpníkové a selektované vinohrady a viničové škôlky sa zriaďujú za primeraných podmienok s cieľom predísť akémukoľvek riziku kontaminácie škodcami, ktoré by mohli byť hostiteľmi vírusov uvedených v oddiele 7.

2. Viničové škôlky sa nezriaďujú vo vinici alebo v podpníkových a selektovaných vinohradoch . Minimálna vzdialenosť viničovej škôlky od vinice alebo podpníkového a selektovaného vinohradu je tri metre.

3. Okrem požiadaviek uvedených v oddieloch 2 a 3 sa množiteľský materiál musí vyrábať v súlade s požiadavkami týkajúcimi sa výrobnej prevádzky, miesta výroby alebo oblasti uvedenými v oddiele 8, aby sa obmedzil výskyt škodcov uvedených v oddiele 8.

**Oddiel 5: Úradné prehliadky**

1. Množiteľský materiál vyprodukovaný v podpníkových a selektovaných vinohradoch a viničových škôlkach musí byť pri každoročnej úradnej prehliadke porastov v súlade s požiadavkami oddielov 2 až 4.

2. Úradné prehliadky uvedené v prvom bode vykonáva kontrolný ústav podľa oddielu 8.

3. Ďalšia úradná prehliadka sa musí vykonať pri pochybnostiach o veci, o ktorej možno rozhodnúť bez toho, aby bola dotknutá kvalita množiteľského materiálu.

**Oddiel 6: Zoznam regulovaných nekaranténnych škodcov, ktorých výskyt sa zisťuje vizuálnou prehliadkou a pri pochybnostiach odberom vzoriek a testovaním podľa oddielu 2 druhého bodu**

|  |  |
| --- | --- |
| **Rod alebo druh množiteľského materiálu viniča okrem osiva** | **Regulovaný nekaranténny škodca** |
| **Nevrúbľovaný *Vitis* *vinifera* L.** | **Hmyz a roztoče**  *Viteus vitifoliae* Fitch [VITEVI] |
| ***Vitis* L. okrem nevrúbľovaného *Vitis* *vinifera* L.** | **Hmyz a roztoče**  *Viteus vitifoliae* Fitch [VITEVI] |
| ***Vitis* L.** | **Baktérie**  *Xylophilus ampelinus* Willems *et al.* [XANTAM] |
| ***Vitis* L.** | **Vírusy, viroidy, vírusom podobné choroby a fytoplazmy**  *Candidatus* Phytoplasma *solani Quaglino et al.*; [PHYPSO] |

**Oddiel 7: Zoznam regulovaných nekaranténnych škodcov, ktorých výskyt sa zisťuje vizuálnou prehliadkou alebo odberom vzoriek a testovaním podľa oddielu 2 druhého bodu a oddielu 8**

|  |  |
| --- | --- |
| **Rod alebo druh** | **Regulovaný nekaranténny škodca** |
| **Množiteľský materiál *Vitis* L. okrem osiva** | **Vírusy, viroidy, vírusom podobné choroby a fytoplazmy**   * vírus mozaiky arábky [ARMV00] * vírus roncetu viniča [GFLV00] * vírus asociovaný so zvinutkou viniča 1 [GLRAV1] * vírus asociovaný so zvinutkou viniča 3 [GLRAV3] |
| **Podpníky *Vitis* spp. a ich hybridov okrem *Vitis vinifera* L.** | **Vírusy, viroidy, vírusom podobné choroby a fytoplazmy**   * vírus mozaiky arábky [ARMV00] * vírus roncetu viniča [GFLV00] * vírus asociovaný so zvinutkou viniča 1 [GLRAV1] * vírus asociovaný so zvinutkou viniča 3 [GLRAV3] * vírus škvrnitosti viniča [GFKV00] |

**Oddiel 8: Požiadavky podľa oddielu 2 druhého bodu na opatrenia v podpníkových a selektovaných vinohradoch** ***Vitis* L. a viničových škôlach v jednotlivých kategóriách**

***Vitis* L.**

**1. Pôvodný množiteľský materiál, základný množiteľský materiál a certifikovaný materiál**

*Vizuálne prehliadky*

Vizuálne prehliadky podpníkových a selektovaných vinohradov a viničových škôlok sa vykonávajú aspoň raz za vegetačné obdobie pre každého regulovaného nekaranténneho škodcu uvedeného v oddieloch 6 a 7.

**2. Pôvodný množiteľský materiál**

*Odber vzoriek a testovanie*

Zo všetkých rastlín viniča v podpníkových a selektovaných vinohradoch určených na výrobu pôvodného množiteľského materiálu sa odoberajú vzorky a testujú sa na výskyt vírusu mozaiky arábky, vírusu roncetu viniča, vírusu asociovaného so zvinutkou viniča 1 a vírusu asociovaného so zvinutkou viniča 3; tieto odbery vzoriek a testovanie sa následne opakujú v päťročných intervaloch.

V prípade podpníkových vinohradov určených na výrobu podpníkov sa okrem odberu vzoriek a testovania na zistenie vírusov uvedených v prvej vete vykonáva jeden odber vzoriek a testovanie na zistenie výskytu vírusu škvrnitosti viniča.

Výsledky odberu vzoriek a testovania sa musia predložiť kontrolnému ústavu pri uznávaní príslušných podpníkových a selektovaných vinohradov podľa § 7.

**3. Základný množiteľský materiál**

*Odber vzoriek a testovanie*

Zo všetkých rastlín viniča v podpníkových a selektovaných vinohradoch určených na výrobu základného množiteľského materiálu sa odoberajú vzorky a testujú sa na výskyt vírusu mozaiky arábky, vírusu roncetu viniča, vírusu asociovaného so zvinutkou viniča 1 a vírusu asociovaného so zvinutkou viniča 3.

Odber vzoriek a testovanie podľa prvej vety sa začína, keď majú podpníkové a selektované vinohrady šesť rokov, a opakuje sa v šesťročných intervaloch.

Výsledky odberu vzoriek a testovania musia byť predložené kontrolnému ústavu pri uznávaní príslušných podpníkových a selektovaných vinohradov podľa § 7.

**4. Certifikovaný materiál**

*Odber vzoriek a testovanie*

Z reprezentatívnej časti rastlín viniča v podpníkových a selektovaných vinohradoch určených na výrobu certifikovaného materiálu sa vykonáva odber vzoriek a testovanie na výskyt vírusu mozaiky arábky, vírusu roncetu viniča, vírusu asociovaného so zvinutkou viniča 1 a vírusu asociovaného so zvinutkou viniča 3.

Odber vzoriek a testovanie podľa prvej vety sa vykonáva prvýkrát, keď majú podpníkové a selektované vinohrady desať rokov, a opakujú sa v desaťročných intervaloch.

Výsledky odberu vzoriek a testovania musia byť predložené kontrolnému ústavu pri uznávaní príslušných podpníkových a selektovaných vinohradov podľa § 7.

**5. Pôvodný množiteľský materiál, základný množiteľský materiál a certifikovaný materiál**

*Požiadavky na výrobnú prevádzku, miesto výroby alebo oblasť podľa jednotlivých regulovaných nekaranténnych škodcov*

1. **výskyt *Candidatus* Phytoplasma *solani* Quaglino *et al.:***
2. vinič sa musí vyrábať v oblastiach bez výskytu *Candidatus* Phytoplasma *solani* Quaglino *et al.*,
3. vo výrobnej prevádzke nesmú byť na viniči v priebehu posledného úplného vegetačného obdobia pozorované žiadne symptómy *Candidatus* Phytoplasma *solani* Quaglino *et al.* alebo
4. musia byť splnené tieto požiadavky:

* všetky rastliny viniča v podpníkových a selektovaných vinohradoch určené na výrobu pôvodného množiteľského materiálu a základného množiteľského materiálu, ktoré majú symptómy *Candidatus* Phytoplasma *solani* Quaglino *et al.*, sa musia odstrániť,
* všetky rastliny viniča v podpníkových a selektovaných vinohradoch určené na výrobu certifikovaného materiálu, ktoré majú symptómy *Candidatus* Phytoplasma *solani* Quaglino *et al.*, musia byť minimálne vylúčené z rozmnožovania a
* ak množiteľský materiál určený na obchodovanie má symptómy *Candidatus* Phytoplasma *solani* Quaglino *et al.*, celá dávka uvedeného materiálu sa musí ošetriť horúcou vodou alebo iným vhodným spôsobom v súlade s protokolmi Európskej a stredozemnej organizácie pre ochranu rastlín alebo inými medzinárodne uznávanými protokolmi s cieľom zabezpečiť, aby bola bez výskytu *Candidatus* Phytoplasma *solani* Quaglino *et al.,*

1. **výskyt *Xylophilus ampelinus* Willems *et al.:***
2. vinič sa musí vyrábať v oblastiach bez výskytu *Xylophilus ampelinus* Willems *et al.*,
3. vo výrobnej prevádzke nesmú byť na viniči v priebehu posledného úplného vegetačného obdobia pozorované žiadne symptómy *Xylophilus ampelinus* Willems *et al.* alebo
4. musia byť splnené tieto požiadavky:

* všetky rastliny viniča v podpníkovýcha selektovaných vinohradoch určené na výrobu pôvodného množiteľského materiálu, základného množiteľského materiálu a certifikovaného materiálu, ktoré majú symptómy *Xylophilus ampelinus* Willems *et al.*, sa musia odstrániť a musia sa prijať vhodné hygienické opatrenia,
* vinič vo výrobnej prevádzke, ktorý má symptómy *Xylophilus ampelinus* Willems *et al.,* sa po reze musí ošetriť baktericídom s cieľom zabezpečiť, aby bol bez výskytu *Xylophilus ampelinus* Willems *et al.*, a
* ak množiteľský materiál určený na obchodovanie má symptómy *Xylophilus ampelinus* Willems *et al.*, celá dávka uvedeného materiálu sa musí ošetriť horúcou vodou alebo iným vhodným spôsobom v súlade s protokolmi Európskej a stredozemnej organizácie pre ochranu rastlín alebo inými medzinárodne uznávanými protokolmi s cieľom zabezpečiť, aby bola bez výskytu *Xylophilus ampelinus* Willems *et al.*,

1. **výskyt vírusu mozaiky arábky, vírusu roncetu viniča, vírusu asociovaného so zvinutkou viniča 1 a vírusu asociovaného so zvinutkou viniča 3:**
2. ak ide o výskyt vírusu mozaiky arábky, vírusu roncetu viniča, vírusu asociovaného so zvinutkou viniča 1 a vírusu asociovaného so zvinutkou viniča 3, musia byť splnené tieto požiadavky:

* na rastlinách viniča v podpníkových a selektovaných vinohradoch určených na výrobu pôvodného množiteľského materiálu a základného množiteľského materiálu nesmú byť pozorované žiadne symptómy uvedených vírusov a
* symptómy uvedených vírusov môžu byť pozorované najviac na 5 % rastlín viniča v podpníkových a selektovaných vinohradoch určených na výrobu certifikovaného materiálu a tieto rastliny viniča sa musia odstrániť a zničiť,

alebo

1. všetky rastliny viniča v podpníkových a selektovaných vinohradoch určené na výrobu pôvodného množiteľského materiálu a pôvodný množiteľský materiál musia byť uchovávané v zariadeniach zabezpečených proti hmyzu s cieľom zabezpečiť, aby boli bez výskytu vírusu asociovaného so zvinutkou viniča 1 a vírusu asociovaného so zvinutkou viniča 3,
2. **výskyt *Viteus vitifoliae* Fitch:**
3. vinič sa musí vyrábať v oblastiach bez výskytu *Viteus vitifoliae* Fitch,
4. vinič sa musí vrúbľovať na podpníky rezistentné voči *Viteus vitifoliae* Fitch alebo
5. musia byť splnené tieto požiadavky:

– všetky rastliny viniča v podpníkových a selektovaných vinohradoch určené na výrobu pôvodného množiteľského materiálu a všetok pôvodný množiteľský materiál sa musia uchovávať v zariadeniach zabezpečených proti hmyzu a na týchto rastlinách viniča nesmú byť v priebehu posledného úplného vegetačného obdobia pozorované žiadne symptómy *Viteus vitifoliae* Fitch a

– ak množiteľský materiál určený na uvádzanie na trh má symptómy *Viteus vitifoliae*, celá dávka uvedeného materiálu sa musí podrobiť fumigácii, ošetriť horúcou vodou alebo iným vhodným spôsobom v súlade s protokolmi Európskej a stredozemnej organizácie pre ochranu rastlín alebo inými medzinárodne uznávanými protokolmi s cieľom zabezpečiť, aby bola bez výskytu *Viteus vitifoliae* Fitch.

**6. Štandardný materiál**

*Vizuálne prehliadky*

Vizuálne prehliadky podpníkových a selektovaných vinohradov a viničových škôlok sa vykonávajú aspoň raz za vegetačné obdobie pre každého regulovaného nekaranténneho škodcu uvedeného v oddieloch 6 a 7.

*Požiadavky na výrobnú prevádzku, miesto výroby alebo oblasť podľa jednotlivých regulovaných nekaranténnych škodcov*

1. **výskyt *Candidatus* Phytoplasma *solani* Quaglino *et al.:***
2. vinič sa musí vyrábať v oblastiach bez výskytu *Candidatus* Phytoplasma *solani Quaglino et al.*,
3. vo výrobnej prevádzke nesmú byť na viniči v priebehu posledného úplného vegetačného obdobia pozorované žiadne symptómy *Candidatus* Phytoplasma *solani* Quaglino *et al.* alebo
4. všetky rastliny viniča v podpníkových a selektovaných vinohradoch určené na výrobu štandardného materiálu, ktoré majú symptómy *Candidatus* Phytoplasma *solani Quaglino et al.*, musia byť minimálne vylúčené z rozmnožovania a ak množiteľský materiál určený na uvádzanie na trh má symptómy *Candidatus* Phytoplasma *solani Quaglino et al.*, celá dávka toho množiteľského materiálu sa musí ošetriť horúcou vodou alebo iným vhodným spôsobom v súlade s protokolmi Európskej a stredozemnej organizácie pre ochranu rastlín alebo inými medzinárodne uznávanými protokolmi s cieľom zabezpečiť, aby bola bez *výskytu Candidatus* Phy*toplasma solani Quagli*no *et al.,*
5. **výskyt *Xylophilus ampelinus* Willems *et al.:***
6. vinič sa musí vyrábať v oblastiach bez výskytu *Xylophilus ampelinus* Willems *et al.*,
7. vo výrobnej prevádzke nesmú byť na viniči v priebehu posledného úplného ve*getačného* obdobia pozorované žiadne symptómy *Xylophilus ampelinus* Willems *et al.* alebo
8. musia byť splnené tieto požiadavky:

* všetky rastliny viniča v podpníkových a selektovaných vinohradoch určené na výrobu štandardného materiálu, ktoré majú symptómy *Xylophilus ampelinus* Willems *et al.*, sa musia odstrániť a musia sa prijať vhodné hygienické opatrenia,
* vinič vo výrobnej prevádzke, ktorý má symptómy *Xylophilus ampelinus* Willems *et al.*, sa po reze musí ošetriť baktericídom s cieľom zabezpečiť, aby bol bez výskytu *Xylophilus ampelinus* Willems *et al.*, a
* ak množiteľský materiál určený na uvádzanie na trh má symptómy *Xylophilus ampelinus* Willems *et al.*, celá dávka tohto množiteľského materiálu sa musí ošetriť horúcou vodou alebo iným vhodným spôsobom v súlade s protokolmi Európskej a stredozemnej organizácie pre ochranu rastlín alebo inými medzinárodne uznávanými protokolmi s cieľom zabezpečiť, aby bola bez výskytu *Xylophilus ampelinus* Willems *et al.,*

1. **výskyt vírusu mozaiky arábky, vírusu roncetu viniča, vírusu asociovaného so zvinutkou viniča 1 a vírusu asociovaného so zvinutkou viniča 3**

Symptómy vírusu mozaiky arábky, vírusu roncetu viniča, vírusu asociovaného so zvinutkou viniča 1 a vírusu asociovaného so zvinutkou viniča 3 nesmú byť pozorované na viac ako 10 % rastlín viniča v podpníkových a selektovaných vinohradoch určených na výrobu štandardného materiálu a tieto rastliny viniča musia byť vylúčené z rozmnožovania,

1. **výskyt *Viteus vitifoliae* Fitch:**
2. vinič sa musí vyrábať v oblastiach bez výskytu *Viteus vitifoliae* Fitch,
3. vinič sa musí vrúbľovať na podpníky rezistentné voči *Viteus vitifoliae* Fitch alebo
4. ak množiteľský materiál určený na uvádzanie na trh má znaky alebo symptómy *Viteus vitifoliae* Fitch, celá dávka uvedeného materiálu sa musí podrobiť fumigácii, ošetriť horúcou vodou alebo iným vhodným spôsobom v súlade s protokolmi Európskej a stredozemnej organizácie pre ochranu rastlín alebo inými medzinárodne uznávanými protokolmi s cieľom zabezpečiť, aby bola bez výskytu *Viteus vitifoliae* Fitch.“.
5. V prílohe č. 2 časti I. VŠEOBECNÉ POŽIADAVKY štvrtý bod znie:

„4. Množiteľský materiál musí byť prakticky bez akýchkoľvek škodcov, ktoré znižujú úžitkovosť a kvalitu množiteľského materiálu.

Množiteľský materiál musí spĺňať požiadavky týkajúce sa karanténnych škodcov Európskej únie, regulovaných nekaranténnych škodcov a karanténnych škodcov chránenej zóny podľa osobitného predpisu.7)“.

Poznámka pod čiarou k odkazu 7 znie:

„7) Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016) v platnom znení.“.

1. Príloha č. 5 vrátane nadpisu znie:

„Príloha č. 5

k nariadeniu vlády č. 49/2007 Z. z.

**ZOZNAM PREBERANÝCH PRÁVNYCH AKTOV EURÓPSKYCH SPOLOČENSTIEV**

Smernica Rady 68/193/EHS z 9. apríla 1968 o obchodovaní s materiálom na vegetatívne rozmnožovanie viniča (Ú. v. ES L 93, 17.4.1968; Mimoriadne vydanie Ú. v. EÚ, kap. 3/zv. 1) v znení smernice Rady 71/140/EHS z 22. marca 1971 (Ú. v. ES L 71, 25.3.1971; Mimoriadne vydanie Ú. v. EÚ, kap. 3/zv. 1), smernice Rady 74/648/EHS z 9. decembra 1974 (Ú. v. ES L 352, 28.12.1974; Mimoriadne vydanie Ú. v. EÚ, kap. 3/zv. 2), prvej smernice Komisie 77/629/EHS z 28. septembra 1977 (Ú. v. ES L 257, 8.10.1977; Mimoriadne vydanie Ú. v. EÚ, kap. 3/zv. 3), smernice Komisie 78/55/EHS z 19. decembra 1977 (Ú. v. ES L 16, 20.1.1978; Mimoriadne vydanie Ú. v. EÚ, kap. 3/zv. 3), smernice Komisie 78/692/EHS z 25. júla 1978 (Ú. v. ES L 236, 26.8.1978; Mimoriadne vydanie Ú. v. EÚ, kap. 3/zv. 4), smernice Komisie 82/331/EHS zo 6. mája 1982 (Ú. v. ES L 148, 27.5.1982; Mimoriadne vydanie Ú. v. EÚ, kap. 3/zv. 5), smernice Rady 86/155/EHS z 22. apríla 1986 (Ú. v. ES L 118, 7.5.1986; Mimoriadne vydanie Ú. v. EÚ, kap. 3/zv. 7), smernice Rady 88/332/EHS z 13. júna 1988 (Ú. v. ES L 151, 17.6.1988; Mimoriadne vydanie Ú. v. EÚ, kap. 3/zv. 8), smernice Rady 2002/11/ES zo 14. februára 2002 (Ú. v. ES L 53, 23.2.2002; Mimoriadne vydanie Ú. v. EÚ, kap. 3/zv. 25), smernice Rady 2003/61/ES z 18. júna 2003 (Ú. v. EÚ L 165, 3.7.2003; Mimoriadne vydanie Ú. v. EÚ, kap. 3/zv. 39), nariadenia Európskeho parlamentu a Rady (ES) č. 1829/2003 z 22. septembra 2003 (Ú. v. EÚ L 268, 18.10.2003; Mimoriadne vydanie Ú. v. EÚ, kap. 13/zv. 32), smernice Komisie 2005/43/ES z 23. júna 2005 (Ú. v. EÚ L 164, 24. 6. 2005) a vykonávacej smernice Komisie (EÚ) 2020/177 z 11. februára 2020 (Ú. v. EÚ L 41, 13.2.2020).“.

**Čl. II.**

Toto nariadenie vlády nadobúda účinnosť 1. júla 2020.